En aragonés medieval tenemos documentau o present con conchugación incoativa (substituexe, statuexe, statuexen), que naturalment no afecta a las primeras presonas plurals (statuimos). En a obra y traduccions de Chuan Ferrández d'Heredia no se gosa veyer y entre os pocos eixemplos tenemos instruex y destruexen en o libro "Rams de Flors". En os textos medievals a primera presona -exco s'escribiba como -esco (instituesco, substituesco), pero se troba a sobén converchent con o castellán -ezco (restituezco, anuezco), y tamién se documenta a forma de tercera presona d'o singular converchent con o castellán -ece (destruece, redargüece, statuece), y a forma de tercera presona plural -ecen (constituecen, destruecen).